Email sender beállítás

Az eVIR különböző moduljai támogatják az email küldést, pl:

Emailküldés bizonylatkészítéskor

Számla, bizonylat küldés e-mailben

Fizetési felszólítások küldése emailben

Ezeknél mind közös, hogy a felületen a beállításokban, a sablonok létrehozásakor megadható az az email cím, amit az email generálásakor a rendszer a feladó (from) email címeként tüntet fel.
Azonban az email technikai felépítéséből adódóan elkülönül egymástól a feladó (from) és a küldő (sender vagy envelope sender) email címe. Ez utóbbit elsősorban a levelezőszerverek használják az egymás közötti kommunikációban a küldő azonosítására, valamint a technikai problémák esetén erre a címre küldik az értesítéseket, hibajelzéseket („Mail Delivery system”, kézbesíthetetlen üzenet, stb.).
Normál esetben egy levelezőprogramban beállított postafiók esetén a két cím megegyezik egymással. Ezt talán úgy a legegyszerűbb elképzelni, mint a hagyományos levél esetén a borítékra írt küldő címe (sender), és a borítékban levő levélre írt feladó (from). Ha a posta nem tudja kézbesíteni a levelet, akkor azt mindenféleképpen a borítékon levő címre (sender) fogja visszaküldeni, függetlenül attól, hogy a borítékon belül ki szerepel a levél írójaként. Az email esetében is pontosan így van, tehát hiába van a címzett számára láthatóan a feladó email címe (from) odaírva, a levelezőszerver a küldő (sender) számára fogja visszaküldeni a kézbesíthetetlen emailt.

Egy újonnan telepített eVIR rendszer esetén küldőként (sender) a noreply@evir.hu cím az alapbeállítás. Az erre az email címre érkező (visszapattanó) emailekkel nem történik semmi, az ide kerülő emaileket nem dolgozzuk fel.
A noreply@evir.hu cím technikailag létezik azért, hogy ha a címzett levelezőszerverének spam szűrése visszaellenőrzi a cím létezését akkor ne kapjon hibaüzenetet, de semmilyen más funkciója nincs. Emiatt határozottan javasoljuk, hogy az adott ügyfél olyan saját email címe kerüljön be a beállításba, ahol ezekkel a problémás levelekkel tudnak foglalkozni.

Az eVIR beállításokban ezt az küldő (sender) információt a Rendszer → Beállítások → Rendszerbeállítások menüpont alatt az SMTP területen lehet a felületen szerkeszteni és beállítani. Ha szükséges, akkor az eVIR ügyféltámogatás is szívesen segít ebben a beállításban az evir@bc.hu címre küldött email alapján.

Fontos kiemelni, hogy a spam szűrések miatt a beállítandó címmel kapcsolatban elvárás, hogy a domain név SPF rekordjában szerepeljen annak a szervernek a neve vagy IP címe, ahol az eVIR rendszer üzemel. A BC.HU szerverein üzemeltetett eVIR rendszer esetén az „include:spf.bc.hu” szöveggel kell kiegészíteni az SPF rekordot, más esetekben egyedileg megadott adatokkal. Ennek hiányában könnyen előfordulhat, hogy az eVIR-ből kiküldött számla, értesítés, egyenlegközlő, stb. az a címzett spam szűrése miatt nem jut célba.